Η **μουκορμυκητίαση** είναι μια σοβαρή αλλά σπάνια μυκητιασική λοίμωξη, η οποία προκαλείται από μια ιδιαίτερη κατηγορία μυκήτων, τους μουκορμύκητες. Η λοίμωξη μπορεί να είναι θανατηφόρα σε ασθενείς με μειωμένο ανοσοποιητικό σύστημα, όπως σε εκείνους με αιματολογικές κακοήθειες ή ανεπαρκώς ελεγχόμενο διαβήτη ή σε άτομα που λαμβάνουν στεροειδή ή άλλα ανοσοκατασταλτικά. Δομικές παραβιάσεις, όπως τραύματα στο δέρμα, μπορούν επίσης να οδηγήσουν σε μουκορμυκητίαση.

Γενικά, η μουκορμυκητίαση κατατάσσεται σε πέντε βασικές κατηγορίες: ρινοεγκεφαλική, πνευμονική, δερματική, γαστρεντερική και διάσπαρτη. Στην πιο κοινή μορφή της, η λοίμωξη εκδηλώνεται ως μια ταχέως αναπτυσσόμενη, αγγειοϊστική λοίμωξη, με ρινοκογχικές, εγκεφαλικές και πνευμονικές εκδηλώσεις. Μεταδίδεται από σπόρια μούχλας της τάξης *Mucorales,* πιο συχνά μέσω εισπνοής, μολυσμένων τροφίμων ή μόλυνσης ανοιχτών πληγών.

Η λοίμωξη δεν είναι μεταδοτική. Ωστόσο, η έγκαιρη διάγνωση και η θεραπεία είναι κρίσιμες για την αντιμετώπισή της, καθώς είναι συνήθως ταχέως εξελισσόμενη και σχετίζεται με υψηλή θνητότητα. Η διάγνωση γίνεται με βιοψία και μικροβιολογική καλλιέργεια, σε συνδυασμό με την ιατρική απεικόνιση που βοηθά στον προσδιορισμό της έκτασης της νόσου. Η θεραπεία συνήθως περιλαμβάνει τη χρήση αντιμυκητιασικών φαρμάκων (π.χ. αμφοτερικίνη Β) και χειρουργικό καθαρισμό.

Ο ακριβής αριθμός των περιπτώσεων μουκορμυκητίασης είναι δύσκολο να προσδιοριστεί επειδή συνήθως δεν υπάρχει εθνική επιτήρηση από τις αρχές των χωρών. Στις ΗΠΑ, η συχνότητα εμφάνισης της ασθένειας υπολογίζεται να είναι περίπου 1,7 περιπτώσεις ανά 1 εκατομμύριο πληθυσμού. Σε μια ανασκόπηση δημοσιευμένων περιπτώσεων μουκορμυκητίασης βρέθηκε ότι ένα συνολικό ποσοστό θνητότητας από όλες τις αιτίες είναι 54%. Το ποσοστό θνητότητας διέφερε ανάλογα με την υποκείμενη κατάσταση του ασθενούς, τον τύπο του μύκητα και το σημείο του σώματος που επηρεάστηκε.

Παραπομπές
----------

1. ↑  «Mucormycosis | Fungal Diseases | CDC». *www.cdc.gov* (στα Αγγλικά). 25 Φεβρουαρίου 2021. Ανακτήθηκε στις 3 Μαρτίου 2022.
2. ↑  «Mucormycosis». *www.who.int* (στα Αγγλικά). Ανακτήθηκε στις 3 Μαρτίου 2022.
3. 1 2  «Orphanet: Zygomycosis». *www.orpha.net*. Ανακτήθηκε στις 3 Μαρτίου 2022.
4. 1 2  Stone, Neil; Gupta, Nitin; Schwartz, Ilan (2021-08-01). «Mucormycosis: time to address this deadly fungal infection» (στα English). *The Lancet Microbe* **2** (8): e343–e344. doi:10.1016/S2666-5247(21)00148-8. ISSN 2666-5247. .
5. ↑  «ICD-10: Στατιστική Ταξινόμηση Νόσων και Συναφών Προβλημάτων Υγείας». *Υπουργείο Υγείας*. Παγκόσμιος Οργανισμός Υγείας. 2008. Ανακτήθηκε στις 3 Μαρτίου 2022.
6. 1 2 3 4  «Mucormycosis». *NORD (National Organization for Rare Disorders)* (στα Αγγλικά). Ανακτήθηκε στις 3 Μαρτίου 2022.
7. ↑  Reid, Gail; Lynch, Joseph P.; Fishbein, Michael C.; Clark, Nina M. (2020-02). «Mucormycosis». *Seminars in Respiratory and Critical Care Medicine* **41** (1): 99–114. doi:10.1055/s-0039-3401992. ISSN 1098-9048. PMID 32000287. .
8. ↑  Grossman, Marc E.· Fox, Lindy P. (19 Ιανουαρίου 2012). *Cutaneous Manifestations of Infection in the Immunocompromised Host*. Springer Science & Business Media. ISBN 978-1-4419-1578-8.
9. ↑  «Mucormycosis Statistics | Mucormycosis | Fungal Diseases | CDC». *www.cdc.gov* (στα Αγγλικά). 5 Ιουνίου 2020. Ανακτήθηκε στις 7 Μαρτίου 2022.